Το πρόγραμμα ΠΕΔΙΟΝ 24 έχει σκοπό τη συνεχή καταγραφή (σε 24ωρη βάση) των επιπέδων της ηλεκτρομαγνητικής ακτινοβολίας σε διάφορες περιοχές της Ελλάδας και τη δημοσίευση των αποτελεσμάτων στο διαδίκτυο. Το σύστημα ΠΕΔΙΟΝ 24 αποτελείται από σταθμούς μέτρησης των επιπέδων της ηλεκτρομαγνητικής ακτινοβολίας, εγκατεστημένους σε διάφορες περιοχές. Οι σταθμοί μέτρησης είναι εφοδιασμένοι με ειδικά, πιστοποιημένα όργανα μέτρησης ηλεκτρικού πεδίου τα οποία κάθε 6 λεπτά καταγράφουν και αποθηκεύουν στη μνήμη τους μία τιμή έντασης ηλεκτρικού πεδίου. Κάθε 24 ώρες οι σταθμοί μέτρησης επικοινωνούν μέσω του δικτύου GSM με το κέντρο διαχείρισης και αποστέλλουν τα δεδομένα στον κεντρικό εξυπηρετητή στον οποίο γίνεται η επεξεργασία τους και η δημοσίευσή τους στο διαδίκτυο.